Waar is Mabuza? | Netwerk24
Deur Malherbe Nienaber 28 Julie 2021 19:30
Die DA soek 'n "volle verslag" van die adjunkspeaker van die parlement oor waar die adjunkpresident, David Mabuza, hom bevind.
Solly Malatsi, LP en DA-woordvoerder oor die presidensie, het Woensdag gesê die party gaan 'n brief aan Lechesa Tsenoli, adjunkspeaker, rig omdat dit al 'n maand is sedert die land Mabuza laas gesien of van hom gehoor het.
Adj.pres. David Mabuza Foto: Rosetta Msimango
Die presidensie het op 26 Junie bekend gemaak dat Mabuza 'n "paar dae se verlof" gevra het, waartydens hy Rusland vir 'n mediese konsultasie sou besoek.
Op 2 Julie het die presidensie ook gesê dat Mabuza in Rusland behandeling ontvang.
Malatsi sê in 'n verklaring die DA sal Tsenoli vra dat daar ten volle rekenskap gegee word oor waar Mabuza was, die koste van sy "verlengde verblyf in Rusland", of die belastingbetalers daarvoor opdok en wanneer Mabuza terugkeer.
Die DA wil ook weet wie in sy plek waarneem as adjunkpresident, hoof van regeringsake, voorsitter van die spesiale kabinetskomitee oor Eskom en voorsitter van die interministeriële komitee oor entstowwe.
Dié verslag moet as 'n dringende saak aan die parlement voorgelê word, met die geleentheid vir LP's om vrae te vra, luidens Malatsi se verklaring.
"Hoewel die adjunkpresident geregtig is op sy privaatheid wat sy mediese toestand betref, is dit in die openbare belang dat die uitwerking van sy voortdurende afwesigheid op sy ampspligte vasgestel word."
Matshepo Seedat, Mabuza se woordvoerder, het die middag in reaksie gesê die DA tree binne sy regte op om aan die adjunkspeaker te skryf.
Malatsi het daarop gewys dat die land onlangs onder 'n vlaag van beurtkrag deurgeloop het, terwyl dit noodsaaklik is dat niks die inentingsprogram in die wiele ry nie.
"Maar die man in beheer van dit alles is nie daar nie, met geen woord oor wie sy pligte uitvoer of betaal vir sy verlengde vertoef in Rusland nie."
Verlede maand is berig dat Mabuza ook in 2018 glo behandeling in Rusland ontvang het nadat hy vermoedelik gif ingegee is.